b"\n_START_ARTICLE_\nMykolas Hlu\xc5\xa1nevi\xc4\x8dius\n_START_PARAGRAPH_\nMykolas Hlu\xc5\xa1nevi\xc4\x8dius (lenk. Hluszniewicz, 1797 m. Minskas \xe2\x80\x93 1862 m. liepos 21 d. Vilnius) \xe2\x80\x93 Lietuvos astronomas.\n_START_SECTION_\nBiografija\n_START_PARAGRAPH_\n1814-1818 m. Vilniaus universitete studijavo matematik\xc4\x85 ir astronomij\xc4\x85. 1818 m. filosofijos magistras. Nuo 1819 m. Vilniaus universiteto observatorijos adjunktas ir direktoriaus pad\xc4\x97j\xc4\x97jas, 1843-1847 m. \xe2\x80\x93 direktorius. 1816-1843 m. dalyvavo K. Tenerio vadovaujamuose Lietuvos I eil\xc4\x97s trianguliacijos darbuose, u\xc5\xbe juos 1837 m. apdovanotas \xc5\xa0v. Stanislovo ordinu ir \xc5\xbeiedu su briliantu. \xc5\xa0i\xc5\xb3 darb\xc5\xb3 apra\xc5\xa1ym\xc4\x85 paskelb\xc4\x97 t\xc4\x99stiniame leidinyje \xe2\x80\x9eKarin\xc4\x97s topografin\xc4\x97s saugyklos u\xc5\xbera\xc5\xa1ai\xe2\x80\x9c (Zapiski voenno-topografi\xc4\x8deskogo depo t. 8-9 1843 m.) Steb\xc4\x97jo planetas, M\xc4\x97nulio okultacijas, Jupiterio palydov\xc5\xb3 u\xc5\xbetemimus, asteroidus. 1838-1846 m. (1838\xe2\x80\x931843 m. su P. Slavinskiu) leido t\xc4\x99stin\xc4\xaf leidin\xc4\xaf \xe2\x80\x9eSteb\xc4\x97jim\xc5\xb3, atlikt\xc5\xb3 Imperatori\xc5\xa1kosios moksl\xc5\xb3 akademijos observatorijoje Vilniuje, i\xc5\xa1trauka\xe2\x80\x9c (pranc. Extrait des observations faites \xc3\xa0 l'observatoire de l'Acad\xc3\xa9mie Imp\xc3\xa9riale des Sciences \xc3\xa0 Vilna), steb\xc4\x97jim\xc5\xb3 rezultatus t. p. skelb\xc4\x97 \xc5\xbeurnale \xe2\x80\x9eAstronomische Nachrichten\xe2\x80\x9c."